Գագիկ Մինասյան (քաղաքական գործիչ)

**Գագիկ Ենգիբարի Մինասյան** (), ՀՀ քաղաքական գործիչ, Ազգային ժողովի վեց գումարումների պատգամավոր։

## Կրթությունը և մասնագիտական գործունեությունը
1972 թ. ավարտել է Երևանի պոլիտեխնիկական ինստիտուտը՝ էլեկտրոնային հաշվիչ մեքենաների ճարտարագետի որակավորմամբ։ 1972-1997 թթ. աշխատել է Երևանի մաթեմատիկական մեքենաների գիտահետազոտական ինստիտուտում որպես ճարտարագետ, ավագ գիտաշխատող, ենթաբաժնի պետ, տվյալների պատրաստման կայանի պետ։ Տասը գիտական հոդվածների և հինգ գյուտերի հեղինակ է։

## Կուսակցական գործունեությունը
1970 թվականին անդամագրվել է ընդհատակյա Ազգային միացյալ կուսակցությանը (ԱՄԿ), գործել է Անդրանիկ Մարգարյանի ղեկավարած խմբում։ 1993 թվականից անդամակցել է Հայաստանի հանարապետական կուսակցությանը (ՀՀԿ), որից ի վեր կուսակցության մշտապես գործող ղեկավար մարմնի՝ Խորհրդի, այնուհետև Գործադիր մարմնի անդամ է։

## Պատգամավորական գործունեությունը
1997-2019 թթ. եղել է Ազգային Ժողովի վեց գումարումների պատգամավոր։ Բոլոր գումարումներում ընտրվել է ՀՀԿ առաջադրած ցուցակով։

### Օրենսդրական գործունեությունը
2000-2007 թթ. եղել է Ֆինանսավարկային, բյուջետային և տնտեսական հարցեի մշտական հանձնաժողովի նախագահը, այնուհետև, Տնտեսական հարցերի մշտական հանձնաժողովի կազմավորումից հետո՝ 2007-2019 թթ. եղել է Ֆինանսավարկային և բյուջետային հարցեի մշտական հանձնաժողովի նախագահը։

### Խորհրդարանական դիվանագիտական գործունեությունը
2001-2009 թթ. եղել է Անկախ պետությունների համագործակցության խորհրդարանական վեհաժողովում (ԱՊՀԽՎ) հայաստանյան պատվիրակության անդամ և ԱՊՀԽՎ Տնտեսական և ֆինանսական հանձնաժողովի նախագահը։

2001-2018 թթ. եղել է Սևծովյան տնտեսական համագործակցության խորհրդարանական վեհաժողովում (ՍԾՏՀԽՎ) հայաստանյան պատվիրակության անդամ, 2003-2018 թվականներին՝ պատվիրակության ղեկավարը։ 2004-2006 թթ. եղել է ՍԾՏՀԽՎ Տնտեսական, առևտրային, տեխնոլոգիական և բնապահպանական հարցերի հանձնաժողովի նախագահի տեղակալ, 2007-2013 թթ. այդ հանձնաժողովի նախագահը։ 2015-2017 թթ. եղել է ֆինանսական հարցերով ՍԾՏՀԽՎ Նախագահի տեղակալ։

2017-2018 թթ. եղել է Հայաստան - Իսրայել պատգամավորական բարեկամական խմբում հայաստանյան կողմի ղեկավարը։

## Հետխորհրդարանական գործունեությունը
Շարունակում է զբաղվել քաղաքականությամբ, կուսակցական աշխատանքներով։ Նաև զբաղվում է քաղաքական գիտությամբ. մասնավորապես Հայկական քաղաքագիտական հանդեսում հրատարակվել է իր հեղինակած *«Հետօրենսդրական վերահսկողության կիրառման հնարավորությունները հետխորհրդային տրանսֆորմացիայի գործընթացում գտնվող երկրներում. Մոլդովա և Հայաստան»* հոդվածը։

## Պարգևներ
* ՀՀ ԱԺ Պատվո Մեդալ (2004),
* ՀՀ ԶՈՒ «Գարեգին Նժդեհ» մեդալ (2005)
* ՀՀ Վարչապետի Հուշամեդալ (2006)
* ՀՀ Մխիթար Գոշի մեդալ (2011)
* ՀՀ ԶՈՒ «Անդրանիկ Օզանյան» մեդալ (2015)
* ՀՀ «Հայրենիքին մատուցած ծառայությունների համար» 2-րդ աստիճանի մեդալ (2016)
* ԱՊՀԽՎ և ՍԾՏՀԽՎ մի շարք պատվոգրեր և մեդալներ

## Ծանոթագրություններ

Կատեգորիա:Հայ քաղաքական գործիչներ
Կատեգորիա:ՀՀ ԱԺ 1-ին գումարման պատգամավորներ
Կատեգորիա:ՀՀ ԱԺ 2-րդ գումարման պատգամավորներ
Կատեգորիա:ՀՀ ԱԺ 3-րդ գումարման պատգամավորներ
Կատեգորիա:ՀՀ ԱԺ 4-րդ գումարման պատգամավորներ
Կատեգորիա:ՀՀ ԱԺ 5-րդ գումարման պատգամավորներ
Կատեգորիա:ՀՀԿ անդամներ
Կատեգորիա:Երևան քաղաքում ծնվածներ
Կատեգորիա:1950 ծնունդներ
Կատեգորիա:Մխիթար Գոշի մեդալակիրներ
Կատեգորիա:ՀՊՃՀ շրջանավարտներ
Կատեգորիա:ՀՀ ԱԺ 6-րդ գումարման պատգամավորներ
Կատեգորիա:«Հայրենիքին մատուցած ծառայությունների համար» 2-րդ աստիճանի մեդալակիրներ
Կատեգորիա:Հայ ճարտարագետներ
Կատեգորիա:Գարեգին Նժդեհ մեդալակիրներ